
        HEREND VÁROS ÖNKORMÁNYZAT



                     POLGÁRMESTERE
                  8440 Herend, Kossuth u.97.
           Tel: (88) 513-701   Fax: (88) 513-705


Ikt. sz.: H/96-23/2019.
Tárgy:  Herend, Bányatelep településrész új elnevezésének megállapítása

Készítette: Princzes Györgyi 
Előterjesztés
amely készült a Képviselő-testület 2019. december 3.-i  ülésére

Tisztelt Képviselő-testület!

2019. év júniusában a Herendi Majolikagyár Kft. ügyvezetője – Csatári László – kezdeményezte a herendi Bányatelep nevének megváltoztatását. Javaslata a településrész új nevére vonatkozóan: „HEREND, MAJOLIKAPARK”.
A kérést véleményezésre felterjesztettük a Miniszterelnökség Földrajzinév-bizottsághoz (továbbiakban: Bizottság). A Bizottság a 109/960/2019.09.10.) FNB. Véleménye szerint a Bizottság végső soron elfogadhatónak tartja a Majolikapark településrész-elnevezést, egyúttal javaslatot tesz a Majolikaliget elnevezésre. A Bizottság a herendi majolikagyártás jelentőségére és az üzem fizikai közelségére való tekintettel kiváló gondolatnak tartja, hogy a településrész új neve a majolikával legyen összefüggésben, viszont a -park utótag kilóg a településrésznevek rendszeréből, és közterületnév-jellegre utal (ezáltal könnyen okoz helyesírási problémákat is) A -liget utótag jelentésében és stilisztikai hatásában is közel áll a parkhoz, egyúttal a magyar nyelv település- és településrésznevei közé kiválóan illeszkedő névalakot teremt. 

Csatári László ügyvezetővel egyeztettünk a Bizottság által javasolt Majolikaliget elnevezésről, aki elfogadta a javaslatot. 

A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 14/A. §-ának (1) bekezdés alapján a közterületet minden esetben el kell nevezni a belterületen és abban az esetben a külterületen is, ha olyan ingatlanhoz vezet, amelyen az épített környezet alakításáról és védelméről szóló törvény szerinti épület – jellemzően emberi tartózkodás céljára szolgáló építmény, amely szerkezeteivel részben vagy egészben teret, helyiséget vagy ezek együttesét zárja körül meghatározott rendeltetés vagy rendeltetésével összefüggő tevékenység, avagy rendszeres munkavégzés, illetve tárolás céljából – található. 

A telekhez vezető közterületet elnevezni a képviselő testület feladata, majd ehhez rendelten az elhelyezkedéstől függően a címképző szerv megállapítja a házszámokat.

A központi címregiszterről és a címkezelésről szóló 345/2014. (XII.23.) Kormány rendelet ( továbbiakban KCR rendelet) 2. § (1) bekezdés a) pontja alapján a beépítésre szánt területen – bel- vagy külterületi elhelyezkedésére tekintet nélkül – minden teleknek – rajta létesített épület nélkül is – a központi címregiszterbe bejegyzett címmel kell rendelkezni.
A közterületek elnevezésének, átnevezésének rendjéről és a házszám-megállapítás szabályairól szóló 10 /2014. ( IX. 15) önkormányzati rendelet 3. § -ában foglaltak szerint:

(1) Herend település belterületén és külterületi lakott helyeken a közterületeket el kell nevezni, kivéve azt az esetet, amikor a közterülethez kapcsolódó ingatlanok házszámozása másik közterület figyelembevételével megtörtént. A külterületi egyéb közterületeket elnevezéssel lehet ellátni.

(2) A közterület elnevezésénél figyelemmel kell lenni a helyi kulturális, természeti vagy történelmi értékekre, sajátosságokra, a magyar nyelvhelyesség követelményeire, továbbá arra, hogy az elnevezés közérthető legyen. 
A fenti szabályozás figyelembe vételével a Majolikaliget településrészen a közterület elnevezésre az alábbi két elnevezést javasoljuk és várjuk az érintett lakosság véleményét. 

1. Tó lakótelep

2. …..... lakótelep
Az önkormányzati rendelet 8. §-a pontja kimondja:

(1) A kialakított közterület elnevezésével és a közterületek jegyzékében szereplő elnevezés megváltoztatásával kapcsolatos javaslatot a Humán Ügyek Bizottsága készíti elő.

(2) a javaslatot annak benyújtása előtt 8 napra a helyben szokásos módon közé kell tenni annak érdekében, hogy az érintett lakosság véleménye megismerhető legyen. A képviselő-testület a beérkezett véleményeket a végső javaslat kialakítása során mérlegeli.
Kérem a Tisztelt Képviselő-testülete, hogy vitassa meg az előterjesztést. 
Határozati javaslat
1. Herend Város Önkormányzat Képviselő-testülete 2020. január 1. napjától a külterületen található Herend, Bányatelep településrész elnevezést Herend, Majolikaliget megnevezésre módosítja.

2. Herend Város Önkormányzat Képviselő-testülete felkéri Humán Ügyek Bizottságát, hogy a Majolikaliget településrészen lévő közterület elnevezésével kapcsolatos véleményeztetést, előkészítést folytassa le. 

Felelős: Jánszky Lajos László polgármester
          Határidő: azonnal
Herend, 2019. november 22.

